b'\n_START_ARTICLE_\nSmodni\xc5\xa1ka zarota\n_START_PARAGRAPH_\nSmodni\xc5\xa1ka zarota (angle\xc5\xa1ko Gunpowder plot) je bila zarota, v kateri je skupina rimokatolikov 5. novembra 1605 posku\xc5\xa1ala izvesti atentat na protestantskega kralja Jakoba I., tako da bi ob kraljevem sklicu parlamenta razstrelili Westminstrsko pala\xc4\x8do. Guya Fawkesa, enega od zarotnikov, ki je bil odgovoren za izvedbo zadnje faze zarote, so ujeli, mu\xc4\x8dili in skupaj s sozarotniki usmrtili._NEWLINE_V spomin na dogodek 5. novembra Britanci in nekatere kolonije praznujejo enega najbolj znanih britanskih dr\xc5\xbeavnih praznikov. Znan je po imenih Guy Fawkes Night, Guy Fawkes Day, Bonfire Night in Firework Night. Poleg dr\xc5\xbeavotvorne note (zaradi obvarovanja monarhije) je imel praznik v\xc4\x8dasih tudi protikatoli\xc5\xa1ko noto, sedaj pa prevladuje lokalno-dobrodelna in do\xc5\xbeivljajska. Obele\xc5\xbeuje se s pri\xc5\xbeiganjem ognja ali ognjemeti._NEWLINE_Spomin na smodni\xc5\xa1ko zaroto je pomemben tudi v filmu V kot vro\xc4\x8de ma\xc5\xa1\xc4\x8devanje (v originalu V for Vendetta).'